As universidades españolas non estudarán un aumento de taxas, polo menos, ata 2013 | Consumer\nAs universidades españolas non estudarán un aumento de taxas, polo menos, ata 2013\nAntes deberán alcanzar un nivel de bolsas salario e de axudas que permitan a calquera persoa acceder a estudos universitarios\nAs universidades españolas non analizarán a posibilidade de aumentar as taxas para mellorar o seu sistema de financiamento, polo menos, ata 2013. O secretario xeral de Universidades, Màrius Rubiralta, indicou, ademais, que esta subida non se decidirá antes de alcanzar un nivel de bolsas salario e de axudas “suficientemente elevado” como para permitir que calquera persoa, “con independencia da súa situación social e económica”, poida acceder con dedicación completa ao estudo universitario.\nRubiralta recalcou que a “folla de ruta” para mellorar o sistema de financiamento das universidades plasmouse xa no documento aprobado por todo o sistema universitario español o pasado 26 de abril. Ese documento recolle que a análise das taxas non correspondería polo menos ata o curso 2012-2013, apuntou. Antes hai que desenvolver “todo un sistema social” ligado ás bolsas salario e o acompañamento de bolsas e axudas, precisou.\n“Non imos tratar o tema das taxas sen que fixésemos os pasos previos, que son os que tocan agora”, afirmou o secretario xeral de Universidades. “Ata 2013, cando teñamos desenvolvidos os dous puntos anteriores, non se vai a abordar o tema”, asegurou. É máis, se se atrasan os pasos previos, Rubiralta indicou que se atrasaría tamén a análise deste asunto. A revisión do sistema de prezos públicos “hase de analizar”, pero antes débese consolidar un sistema social “potente” e cumprir o reto de aumentar o investimento en acción social na universidade, que neste momento está preto do 0,1% e o obxectivo é chegar ao 0,2%, sinalou.\nO secretario xeral de Universidades citou, entre os pasos previos que se deben cumprir antes de pasar ao debate das taxas, a creación do Observatorio de bolsas, axudas e rendemento académico, un organismo aprobado xa polo Consello de Ministros que se constituirá a próxima semana. É un órgano de análise da política social neste campo con participación das universidades, as comunidades autónomas, os axentes sociais e económicos, os consellos sociais e os estudantes.\nEste novo observatorio terá, entre outras responsabilidades, a misión de analizar a política de bolsas e axudas do Goberno para ver “cal é a eficiencia e eficacia” dos 1.000 millóns de euros que se destinan a bolsas e axudas de formación e mobilidade, e “cal é o rendemento académico e social deste investimento”, explicou Rubiralta.\naxudas bolsas salario estudos universitarios taxas universidades


O Auditorio Reveriano Soutullo acollerá espectáculo de monicreques e música “A viaxe de Rosalía” | Ponteareas.es\nO Auditorio Reveriano Soutullo acollerá espectáculo de monicreques e música “A viaxe de Rosalía”\nO Auditorio Reveriano Soutullo acollerá o espectáculo “A viaxe de Rosalía” o vindeiro domingo, día 1 de maio, ás 18:00 horas, con entrada de balde ata completar a capacidade da sala.\nEste espectáculo encádrase dentro do programa de dinamización lingüística FalaRedes, que impulsa a Consellería de Cultura, Educación e Ordenación Universitaria, a través da Secretaría Xeral de Política Lingüística, tamén en colaboración co Concello de Ponteareas\nDa man da actriz Larraitz Urruzola, o espectáculo combina monicreques de mesa e música e está inspirado na figura da escritora máis recoñecida da literatura galega: Rosalía de Castro.\nA actividade, de 45 minutos de duración, está pensada para público xeral a partir dos seis anos de idade. A obra ten como fío condutor a Francisca do Campo, que leva século e medio contando a historia da súa querida afillada. Será, por tanto, a madriña que axudou a criar a Rosalía que traslade as vivencias cotiás e entrañables que foron conformando a personalidade da que máis tarde se convertería nunha das cimeiras das nosas letras.\nA viaxe de Rosalía servirá para afastar algúns tópicos e coñecer máis de preto a historia dunha muller culta, valente e traballadora. Unha escritora que soubo reflectir maxistralmente o tempo que lle tocou vivir. Naquela pequena que Francisca criou están as vivencias que marcarán o futuro periplo vital dunha das mulleres máis importantes da historia de Galicia.\nCon esta nova actividade, FalaRedes homenaxea por segunda vez a autora galega máis universal para contribuír a divulgar a súa figura desde a RDL. A obra xira arredor dos monicreques de Larraitz Urruzola, da música e da súa propia interpretación actoral. Pero A viaxe de Rosalía vai moito máis aló. Estamos diante dun coidado espectáculo no que traballou un recoñecido elenco artístico e técnico galego. Ademais da propia Larraitz (produtora, actriz e construtora dos monicreques), este espectáculo é posible grazas a un equipo composto por Lucho Penabade (autor e director); Luís Javier Iglesias (cabezas dos monicreques de Rosalía e aderezo); Olga Viéitez (vestiario e corpos de Rosalía); Mirari Urruzola (escenografía); José Luís do Pico (espazo sonoro); Juan Luís Rúa (fotografia) e Xosé Bocixa (vídeo).\n← Ponteares habilitará unha zona de acampada no albergue xuvenil con motivo da celebración do Día da Picaraña\nO Concello amplía o prazo de entrega dos poemas consursantes no Certame de Poesía até o 6 de maio →


Febreiro cheo de contos nas bibliotecas municipais e nos locais sociais de Augapesada e Bugallido - Noticias de Galicia\nFebreiro cheo de contos nas bibliotecas municipais e nos locais sociais de Augapesada e Bugallido\nA Concellería de Educación e Cultura comenza o mes de febreiro con novas sesións de contacontos nas bibliotecas de Ames, continuando así, a programación que se viña desenvolvendo durante o ano pasado. Por outra banda, amplíase a oferta de “Animación á lectura” na parroquia de Augapesada, debido ao éxito acadado de participación nas dúas sesións celebradas no pasado mes de xaneiro. A novidade para este mes de febreiro é a incorporación a este programa da parroquia de Bugallido, que comenza con dúas sesións mensuais.\nAs actividades de animación á lectura que organiza a Concellaría de Educación e Cultura amósalles aos rapaces e rapazas, mediante sesións de contacontos, a maxia que agochan os libros. Para un mellor funcionamento, as actividades están adaptadas ás idades dos nenos e nenas. Así, as sesións de contacontos están dirixidas especialmente aos nenos/as de entre 3 e 8 anos.\nEsta programación de contos vaise a desenvolver durante o vindeiro cuadrimestre. Así, cada mes haberá catro sesións de contos nas bibliotecas de Ames (dúas na biblioteca do Milladoiro e dúas en Bertamiráns), ao igual que nos locais sociais de Augapesda, onde haberá contos dous luns ao mes, e no local social de Bugallido, onde esta programación realizarase dous martes ao mes.\nAs bibliotecas de Ames comezan co programa de Animación á lectura este mércores, 1 de febreiro, na biblioteca do Milladoiro, baixo o título Gústame como son, aprendendo a querernos. Esta sesións repítense o xoves 2 na biblioteca de Bertamiráns como é habitual, para volver o día 15 de febreiro a biblioteca de Bertamiráns e 16 na biblioteca do Milladoiro, baixo o título de Un cine singular: audiovisual con valores.\nDurante este curso os contos non se centran nunha única temática senón que durante cada mes abordaranse temas distintos, sempre relacionados con aspectos de interese e de actualidade na formación emotiva, artística e formal dos máis cativos.\nContos nos locais sociais\nAdemais, durante o mes de febreiro haberá sesións de contos nos locais sociais de Augapesada e de Bugallido. Os luns 6 e 20 de febreiro, ás 18:00 horas, os máis pequenos e pequenas teñen unha nova cita no local social de Augapesada, para escoitar novas historia baixo os títulos Unha volta ao mundo en contos e Quen ten cu, ten medo. Por outra banda, os martes 7 e 21 de febreiro tamén haberá contacontos no local sociocultural de Bugallido, onde O galo Quirico e Dona Carmen van ser os protagonistas destas sesións.\nAsí os máis pequenos e pequenas de Ames, ademais de fomentar o gusto pola lectura e favorecer o desenvolvemento da linguaxe, poderán promover a educación igualitaria e en valores, ao igual fortalecer o desenvolvemento cognitivo, e gozar xunto coas súas familias dun tempo de lecer.\n30 de xaneiro de 2017 | 19:46\t• Sen comentarios


Nace unha cabra hermafrodita nunha explotación gandeira na serra da Grova | Noticias de Galicia | CRTVG\nPublicado o 24/05/2021 14:20\nNa explotación gandeira de Baiona teñen visto de todo nos últimos corenta anos. A estrela deste rabaño de 270 cabras e sen dúbida Paquita, unha cabritiña que naceu hai dúas semanas cunha xenética moi particular.\nSegundo o gandeiro, Celestino Barreiro: "Puxémoslle Paquita, que é nome de muller, pero ten os dous órganos reprodutivos. É moi vergonzosa porque se adoita agochar, é tímida".\nNon é o primeiro caso que ten Tino dunha cabra hermafrodita. O ano pasado a nai de Paquita tivo outra, aínda que os órganos reprodutivos non estaban tan marcados.\n"A Paquita de carácter vai ben e medra moi ben, neste momento igual xa pesa catro quilos en bruto, a nai é moi boa e ven dunha xenética moi boa", di Tino Barreiro.\nA maiores da singularidade de Paquita, Tino saliente a importancia do gando para o equilibrio do ecosistema: "Estamos facendo todos os día unha función moi grande para o tema dos incendios, e de moitas cousas, porque con estes animais nós durante o ano, entre cabras e vacas, debemos de limpar unhas 100 ou 120 hectáreas".\nO cabrito criado de xeito natural nos montes da Serra da Groba cotízase alto no mercado. É o resultado do esforzo e dos coidados dos gandeiros da zona.\n'Galicia cardioprotexida': formar os cidadáns nas manobras de reanimación, obxectivo no día da Medicina de Urxencias


Luz Casal presenta o seu primeiro álbum gravado en directo - G24\nLuz Casal presenta o seu primeiro álbum gravado en directo\nMañá sae á venda o concerto que ofreceu no Obradoiro coa Real Filharmonía de Galicia\nA cantante decidiu publicar a actuación cando comprobou o resultado "máxico"\nActuación de Luz Casal coa Real Filharmonía de Galicia\nG24.gal 19/05/2022 15:18 Última actualización 19/05/2022 16:00\nEste venres sae á venda o primeiro álbum de Luz Casal gravado en directo. É o concerto que ofreceu coa Real Filharmonía de Galicia no Obradoiro o 21 de xullo do ano pasado, na xira máis breve da súa carreira musical, 'Só esta noite'.\nLuz Casal co seu equipo decidiu publicar este álbum cando comprobou un resultado "tan máxico, tan especial".\nA cantante lembrou coa Televisión de Galicia aquela actuación que define como "unha aventura musical, persoal e mesmo sentimental". Un concerto en que interpretou os temas clásicos do seu repertorio, e cancións galegas como 'Negra Sombra' ou 'Camariñas', unha canción popular cun arranxo "bastante maxestoso".\nDespois de 40 anos sobre o escenario, Luz Casal prepara a gravación do seu novo disco. Está previsto que poña á venda na primavera do ano vindeiro. Antes, Luz repetirá a experiencia de actuar nun escenario único o 20 de xuño. Será no Teatro Real de Madrid.\nPezas de Piazzola para o concerto de Reis da Real Filharmonía de Galicia


A ABE confirma a súa participación na iniciativa autonómica Compra Do Noso – O Barbanza\nA ABE confirma a súa participación na iniciativa autonómica Compra Do Noso\nA Asociación Boirense de Empresarios segue adiante este mes de xuño coa súa loita incansábel a prol do comercio de proximidade e as vantaxes de investir e mercar a un paso da nosa casa. Seguindo este compromiso, a ABE pasou a integrarse na iniciativa autonómica Compra do Noso, que xurdiu, en plena crise económica e sanitaria, para fomentar o consumo de produtos e servizos da nosa terra co fin de contribuír a reactivar a economía e o emprego.\nA iniciativa arrincou co apoio de 22 entidades empresariais (confederacións de empresarios galegas, clústeres, cámaras e asociacións) ás que se veñen de sumar, como dixemos, a Asociación Boirense de Empresarios e o seu Centro Comercial Aberto galardoado por dúas veces nos premios nacionais do sector.\nA ABE vai facer súa esta marca, e a súa filosofía usándoa en todas as comunicacións externas e internas. Tamén a vai poñer a disposición dos 200 asociados da entidade para que a poidan usar no seu día a día e actuar como prescriptores da mesma convidando a outras entidades coas que colabora a entidade boirense a que usen a marca de maneira cen por cen gratuíta.


O ROMÁNICO NA GALLAECIA: agosto 2011\nEsta igrexa pertence a orde de San Bento e polo tanto sigue a directrices de Cluny en Borgoña. Isto motiva a súas similitudes con outras igrexas beneditinas peninsulares dada a importante expansión da orde naquel tempo.\nA igrexa de Rates pasou por diferentes etapas construtivas entre 1096 e 1230. Actualmente, e aínda sen ser avisados, notamos que a ábsida non pertence aos tempos antigos pois a pesar da súa notable execución trátase dunha reconstrución levada a cabo no século XX polo arquitecto Rogério de Acevedo. Nesta cabeceira o diferente ton da pedra, a labra das súas caras así como a maior precisión coa que foron esculpidos algún dos seus ornamentos rapidamente nos poñen na pista. Non por iso debemos criticar o labor de reconstrución feito xa que se respetou o trazado orixinal e todo canto engadido se fixo foi ben estudado. Por outra banda esta nova reconstrución inclúe numerosos elementos orixinais tales coma frisos, cornisas e capiteis. Doutro xeito estaríamos nestes momentos fronte a unha igrexa medio derruída polo que a reconstrución debera ser ben aceptada.\nA igrexa consta de tres naves ás que corresponden tres capelas na ábsida. A súa principal etapa construtiva corresponde ao momento no que os monarcas portugueses a doaron ao priorado cluniacense de La Charité-sur-Loire. Houbo un primeiro templo do cal se foron re aproveitando elementos que hoxe podemos facilmente ver re utilizados en diferentes partes.\nA capela principal (capela-mor) presenta os capiteis máis antigos. A presenza de aves simétricas e outros motivos animais indican a influencia de Borgoña.\nNo exterior podemos ver a fachada principal que se divide en tres partes seguindo modelos borgoñeses. Neses modelos os laterais son máis baixos e o central máis alto a vez que actúan contrafortes.\nEntre 1200 e 1230 trabállase con interese nesta igrexa algo que percibimos na forma en como se re aproveitan materiais antigos. Entre os traballos levados a cabo salientar a construción dos últimos arcos setentrionais e a fachada que foi desmontada e volta a levantar, algo que se percebe no feito de que o actual portal recolle elementos que non son coherentes. Naves, transepto e cruceiro divídense utilizando arcos-diafragma tal e como se pode ver en moitos edificios benedicitiños.\nNa fachada sur ábrese o portal destinado a xente. Mostra unha gran carga simbólica. Nela destaca un Agnus Dei incompleto debido tamén as desmontaxes que sufriu a igrexa. Si nos fixamos na parte interior do seu dintel observaremos dúas serpes que se entrelazan. Estas mesmas serpes aparecen tamén no dintel do portal principal.\nNa portada principal mostra a Cristo na gloria que Carlos Ferreira de Almeida sitúa no Salmo 110 para a súa mellor comprensión. Dado que o tímpano estaba preparado para unha portada de menores dimensións, agora apréciase como a súa colocación está forzada.\nA igrexa de San Pedro de Rates atópase moi cerca de Póvoa de Varzím. Tanto se viaxamos pola A28 coma pola A3 debemos tomar a A7 para tomar a saída 2 ou a saída 3 en función da dirección da que veñamos. Unha vez saímos da autopista, chegar e moi sinxelo pois atópase sinalada na estrada N206 con moi bo acceso.\nConsello: Si vamos a visitar esta igrexa non podemos deixar pasar por alto que moi cerca está a igrexa de Rio Mau e que tamén debemos visitar. Para atopala dirixímonos ao pobo de Rio Mau e saímos da estrada ao ver un letreiro que pon S. Cristóvao (Sao Cristóvao de Rio Mau sería o seu nome completo). Unha vez collemos esa dirección chegaremos a igrexa a uns 500 m. Dado que o normal é que se atope pechada debemos saber que na casa que está mesmo ao lado teñen a chave e moi amablemente proceden a abrila.\nSão Cristovão de Rio Mau (Vila do Conde)\nEsta igrexa foi construída entre 1151 e 1200. Nunha rápida observación do interior decatámonos do contraste existente entre a capela principal e a nave. Hai unha falta de coherencia entre ambos espazos en canto ás formas decorativas. Salientase a capela moi ben decorada baixo unha bóveda de canón fronte a unha nave demasiado simple. Isto sitúanos na pista de que esta igrexa comezou a ser construída pola capela principal pero que o plano foi mudado radicalmente para rematar o resto.\nNo exterior podemos adiviñar xa que se trata de unha igrexa de nave única con capela principal engadida con forma rectangular. A portada principal mostra a S. Augustiño. No portal norte podemos ver o combate entre un grifo e un dragón. A capela principal está considerada unha das obras máis interesantes do románico en Portugal. Chama a nosa atención o volume dos capiteis nos que destacan os de temática vexetal por presentar unas dimensións enormes en comparación co tamaño da capela.\nAínda que este blog ten como ámbito xeográfico o espazo que vai entre as cuncas do Miño e Douro vou a incluír a Sé de Coimbra pola súa importancia e interese. Atópase no centro mesmo da cidade que hoxe conserva a súa estrutura medieval.\nActualmente Coimbra dispón de dúas catedrais, a Sé Velha de estilo románico e a Sé Nova de estilo barroco con claras influencias flamencas. A Sé Velha foi construída entre os anos 1129 e 1220. O primeiro que nos vai a chamar a atención e o aspecto da súa fachada pois mistura ao mesmo tempo elementos dun castelo-fortaleza cos dunha igrexa. Mostra na fachada un corpo central saínte en forma de torre que acolle a porta principal de entrada e que parece ter unha duplicidade na súa cima pois a ventá alí situada enmárcase tamén por columnas e arquivoltas. Ten afinidades moi claras cos inicios construtivos da catedral de Ávila e a igrexa de San Vicente. Na documentación que se conserva aparecen como responsables da súa construción os mestres Bernardo, Soerio e Roberto de Lisboa. A igrexa dispón de tres naves que se dividen en cinco tramos. O transepto apenas aparece remarcado. A cabeceira dispón de tres capelas semicirculares pero que son de diferentes tamaños debido a transformacións habidas nunha delas. Como sucede na catedral de Santiago, unha tribuna recorre o segundo andar.


Brión reclama a execución ou o pago das variantes\nPresenta un requirimento á Xunta, previo ao contencioso, para que abone os 4,9 millóns da AC-300 e a AC-451. O Concello de Brión presentou un requirimento á Xunta de Galicia para esixir o cumprimento do convenio asinado en 2005 para a execución da variantes AC-300 e AC-451, ramais de acceso á autovía Santiago-Brión. Nel, o goberno municipal esixe o abono de 4.905.896 euros correspondentes ao custo das construcións pendentes e acusa o goberno de Núñez Feijóo de adoptar de forma unilateral a decisión de non construír a AC-451, argumentando o alto incremento do custo da outra variante (AC-300) pendente da súa finalización e cuxo orzamento aumentou unha 66% fronte ao previsto inicialmente.\nNun comunicado, o alcalde de Brión, o socialista Xosé Luís García, lembra que "o Concello de Brión xa cumpriu coa súa parte do convenio e, despois de 6 adendas e 7 anos de esperas, ou único que esiximos é que a Xunta faga ou que lle corresponde e cumpra ou compromiso que asinamos eu mesmo e Alberto Núñez Feijoo en 2005".\nCon respecto ao requirimento, paso previo á presentación do contencioso e baseado no artigo 44 da Lei Xurídica do Contencioso-Administrativo /LJCA), o rexedor explica que o Concello de Brión adoptou esta decisión, "despois de que a Secretaría Xeral dá Consellería de Medio Ambiente manifestase recentemente a súa expresa intención de non dar cumprimento ao convenio".\nO convenio ao que fai referencia o Concello foi asinado en marzo de 2005 polo alcalde brionés e o entón conselleiro de Infraestruturas, Alberto Núñez Feijoo, e nel plásmase a colaboración para a execución das variantes. O Concello cedeu entón os terreos de titularidade municipal afectados o trazado da autovía Santiago-Brión, e achegou 203.815 euros en concepto de contribución aos custos de expropiación e execución das obras. Ademais comprometeuse a non liquidar ningún imposto pola autorización. Pola súa banda a Xunta comprometeuse a redactar e aprobar os proxectos e executar as citadas variantes.\nDesde entón asináronse até cinco prórrogas e se han ir modificando os prazos de execución. Actualmente esta pendente a finalización da AC-300 sobre a estrada Santiago-Noia, obras que consisten na construción dunha ponte sobre o río Pego, unha glorieta, a rodaxe e a sinalización, cun custo estimado de 1.750.000 euros. No caso da variante dá AC-451, as obras non se iniciaron e tampouco consta que este redactado o proxecto.


Orientación Compartida : Peggy Levitt : Os nenos, nenas non nacen con prexuízos apréndenos\nPeggy Levitt : Os nenos, nenas non nacen con prexuízos apréndenos\nPeggy Levitt: socióloga, escritora e profesora entrevista por Tiching.\nRecollo algúns dos seus comentarios:\nVivimos nun mundo cada vez máis multicutural.\nCales cre que son as habilidades e/ou capacidade básicas que un profesor debe ter para poder afrontar con éxito este novo contexto?\nCuriosidade. Se o profesor non é curioso sobre o pasado e as experiencias da cada un dos seus alumnos, alumnas, está a perder unha moi boa oportunidade para axudarlles e para aprender da variedade que se concentra na súa clase. Tamén é necesario contar con capacidades e valores cosmopolitas.\nFalamos, por exemplo do interese, da capacidade de abrirse a algo distinto, de facer boas preguntas e escoitar as respostas de ser capaz de crear pontes entre alumnos, alumnas e experiencias distintas e de crear un ambiente de aula no que todos os estudante síntanse acolleitos.\nOs nenos, nenas non nacen con prexuízos, apréndenos das súas familias, veciños, nos colexios, etc. Debemos ensinarlles desde pequenos que a norma é vivir nun ha sociedade multicultural onde respectamos a todas as culturas.\ncales son as habilidades/capacidades que debe ter un cidadán global?\nTer pensamento crítico, mente aberta, estar disposto a atopar e coñecer a outro, preguntar, escoitar e compartir. É impotante ademais, que estas capacidades, transmítanas os docentes dentro do aula co seu propio exemplo.\naccede a entrevista completa : blog.tiching.com\nPublicado por Celia Molares en 2:22\nEtiquetas: Actividades Acollida, artigos, profesores


GPS Topográficopara el Camino de Santiago | todocaminosantiago.com\nGPS Arriba (gráfico) Básico\nEquipo / GPS / Obras\nUn GPS bicicleta ou camiñar non é o mesmo que un GPS de coche.\nTampouco é o mesmo que un teléfono con GPS. Cubrindo un Arriba satélite GPS está orbitando a Terra, medida que o coche, sen antenas de telefonía. Por agora temos satélites americanos (EUA – GPS) e ruso (GLONASS), Europeos en breve (Galileo).\nEl Topo GPS nos va a servir para: Non perda, siga unha ruta, gravar o que fixo.\nTamén fai as cousas, pero hoxe imos falar sobre os conceptos básicos.\nCinco elementos compoñen o conxunto de cousas que chamamos GPS Arriba:\n5 – A xornada\n1 – A máquina – É o equipo que cargados. Eles veñen en varias marcas. Todo de bo.\nQuen comeza cunha marca adoita estar con ela porque o software, Menús, está máis familiarizado.\nEu recomendo que tente o dispositivo pode recibir máis satélites rusos americanos. Isto dá máis cobertura.\nOs dispositivos poden levar unha expansión de memoria a través de tarxetas micro SD e cando conectar a un PC, por USB, aparellos e tarxetas compórtanse como dous discos duros.\nMapas e outros datos poden ser copiados e pegados a partir do seu PC para as unidades que están o dispositivo ea tarxeta. E viceversa destas novas unidades para o teu PC.\n2 – O software – O sistema de funcionamento da máquina, non é outra cousa que un pequeno ordenador.\nAlgunhas actualizacións de software pode corrixir e outros para facer as cousas un pouco diferente. (Isto vai notar e vai falar despois).\nCo gabinete é un disco cunha mapas director de programa, rutas, camiños, etc. Ese programa se usa en tu PC.\nHai xerentes de programas, para o PC, independente dos fabricantes de aparellos que se comunican con todos. O pago normalmente.\n3 – Mapas – O aparello é un mapa básico de todo o mundo. Este mapa non ten moito detalle. Para cada país se venden mapas topo detallados. Tamén a España.\nÁs veces afeccionados dispostos preparar mapas topográficos dunha rexión ou un país enteiro que se pode descargar de balde. Outros piden unha pequena doazón.\nTodos os dispositivos permiten tamaños diferentes do plano que ve na pantalla e pode cubrir unha área de varios quilómetros cadrados, ou a poucos metros.\nO detalle é moi diferente e, aínda que se pode dicir moito ou pouco detallados ve no plano. Ten que estudar algúns menús e opcións.\nExisten dispositivos que permiten que os obxectivos que ten plans no papel. Aquí pode modificar os detalles como medios máis próximos aumentar o tamaño do píxel.\nSe o desexa, pode sobrepasar os mapas, facendo posible que se se acostumou co mapa topográfico da Editorial Alpina Ordesa, usalo no seu GPS co mapa topográfico da zona.\n4 – Rutas – Eles seguiron outros camiños de verdade ou que foron deseñadas nun mapa (Podes facer a súa) realmente seguir. Aprende o que é o caso.\n(Ás veces o que parece un cruzamento nun mapa é unha ponte).\nNormalmente, ir a Google e escriba solicitando unha ruta, por exemplo: Punta de Valdemoro. Sr Google a través dun camiño de páxinas, te dará varias. Unha bicicleta, outra unidade, outra andaina.\nEscolla o que lle gusta e baixa-lo para o seu PC. Este dispositivo GPS ao copiar e pegar. A continuación, busque o no seu dispositivo GPS e atopar o menú que deseñar na pantalla. Isto é realmente o nivel que ten. Podemos poñer unha cor, roxo, por exemplo.\nCando estás no lugar que vai ver o resultado na pantalla do teléfono dunha frecha que lle di onde está e en ruta o vermello quere ir. Un ten que usar guía.\n5 – A xornada – O que está camiñando ou en bicicleta, xa que rexistra o seu dispositivo. No inicio ten que zerar os contadores de metros, tempo, etc.\nVai debuxar unha liña que pode poñer unha cor, por exemplo amarelo.\nSe seguir unha ruta (en vermello) ver unha liña sobre a outra.\nAo final da liña, o luego en casa, pode manter o seu paseo no aparello. Tamén copia-lo para o seu PC, Rebatizar. Mostre o seu director de programa.\nVer Perfil. Ver todos os medias.\nPodes usar un camiño como base para futuras excursións de corte e engadindo algúns outros a copiar ou deseñar. El só ten práctica.\nPodo persoalmente dicir-lle que o uso principal do meu GPS é facer que as estradas de Santiago e excursións de fin de semana. El me permite saír da estrada e volver cando quere. Se eu perder sei onde estou e como volver á pista.\nÉ anti-perda de seguro eo custo é de pago para recados coa tranquilidade que me dá\nAquí tienes un video sobre bastones para el Camino de Santiago El video como siempre solo trata de que te hagas una idea de...ler máis →


Sofía en verde: 2014\nPLAN DE CONSUMO DE FROITA NAS ESCOLAS 2013-14\n“PLAN DE CONSUMO DE FROITA NAS ESCOLAS ”\ncoa axuda financeira da Comunidade Europea\nEste ano 2013-14 o noso centro participa no “Plan de consumo de froita nas escolas” que se levará a cabo durante dúas semanas ó longo do presente curso escolar.\nA semana primeira: 2-6 de Xuño:\nA segunda semana : 9-13 de Xuño\nrepartirase froita gratis ó alumnado nos períodos:\n1º recreo: para alumnos de 1º e 2º de ESO\nLugar do reparto: entrada ao patio do 1º ciclo\n(a froita colocarase na mesa grande)\n1º recreo: para alumnado de 3º, 4º, 5º e 6º\nLugar do reparto: recibidor do entrada principal do centro\nSe houbera alumnado que non recollera a froita no 1º recreo, poderá facelo no segundo.\nCADA DÍA DA SEMANA REALIZARÁ O REPARTO UN GRUPO DE ALUMNADO VOLUNTARIO DE CADA TITORÍA (apuntarse no cadro que se expoñerá en cada aula)\nO alumnado repartidor dará unha froita a cada alumno e alumna que a vaia comer (por suposto, non é obrigatorio).\nSancionarase ao alumnado que tire a froita ou faga calquera cousa que non sexa comela. Por suposto recordar que os residuos depositaranse nos contedores correspondentes.\nProfesorado voluntario vixiará o reparto.\nSUMINISTRO DE FROITA:\nA froita será suministrada pola Cooperativa de consumo responsable, alimentos ecolóxicos e locais "A Xoaniña". Teremos froita de tempada e variada para todos os gustos.\nEsperamos que a saboreedes .\nPublicado por Crisálida en 14:25 No hay comentarios:


Telepeaxe, o método de pagamento máis utilizado | Audasa\nYou are here: Home1 / Novas2 / Telepeaxe, o método de pagamento máis utilizado\nOs medios de pago electrónico da AP-9 representan o 75% de facturación dos 144,1 millóns de euros da autoestrada, fronte ao 21% de tarifa abonada en efectivo. O pagamento con dispositivos de telepeaxe é o método máis destacado do 2018, posto que foi utilizado no 57% do pagamento, e obtivo un crecemento do 9,2% con respecto ao ano anterior. Os ingresos por esta vía de cobro aumentaron un 49% dende o ano 2011.\nO pago con tarxeta aumentou un 5,8% en 2018 con respecto ao ano anterior. O pagamento en efectivo proseguiu en 2018 a súa tendencia á baixa, cun descenso do 8,1% no exercicio.\nEspaña, único país europeo que reduce a súa rede de peaxes 162 cámaras de seguridade para actuar con rapidez


Queima dos Lardeiros e gran fulionada en Viana do Bolo\nInicio/Cultura/Queima dos Lardeiros e gran fulionada en Viana do Bolo\nDe xeito intenso vivían os vianeses a xornada do Martes do Entroido. Os toques dos folións envolvían a vila durante o día e, sobre todo, pola noite. Desatábanse as guerras de fariña e as carreiras entre mozos e mozas.\nEspecialmente emocionante resultaba a queima dos Lardeiros, chegada a medianoite. Centos de persoas, tocando incesantemente bombos e aixadas, cos rostros totalmente enfariñados, e entre bágoas, despedían na praza Maior de Viana o tempo da troula mentres estoupaban os lardeiros no alto do mastro.\naixadas bombos Entroido fariña fulión lardeiros lume maior martes praza queima sachos Viana do Bolo


Estamos lendo… | Retellador@sdogaliñeiro\n09/01/2013 / lernolosada\n¿Por qué todos me miran la cabeza? de Randa Abdel-Fattah Editorial La Galera, 2008\nAmal, unha rapaza de 16 anos, australiana de orixe palestina, decide poñerse o velo (hiyab). No libro amósanos os seus sentimentos ao enfrontarse a súa vida cotiá en Melbourne co pano na cabeza. É unha rapaza cos mesmos intereses que calquera outra da súa idade, pero ser musulmá en Australia despois do 11-S non é fácil. Unha novela escrita en primeira persoa, divertida e intelixente, en onde todos os personaxes teñen entidade e evolucionan enganchándonos nunha lectura que nunca resulta aburrida.\nBalzac y la joven costurera china, de Dai Sijie Editorial Salamandra, 2002\nDous adolescentes chineses son condenados a un proceso de ‘reeducación’ nunha aldea chinesa preto do Tíbet. Obrigados a vivir nunhas condicións penosas, a súa vida cambia cando coñecen a filla do xastre da aldea veciña, e atopan unha maleta chea de obras emblemáticas da literatura occidental. Unha novela baseada na propia vida do autor, cunha escritura áxil, case coma un conto, que nos fai sorrir a pesar da dureza do narrado. Unha pequena xoia de éxito máis que xustificado.\nA elegancia do ourizo, de Muriel Barbery Editorial Galaxia, 2008\nNovela de gran éxito, fórmana dous diarios paralelos que terminan atopándose. Conta a historia de Renée, porteira dun edificio de ricos de París, que agocha un mundo secreto fascinante, e Paloma, unha nena moi lista de doce anos que vive na mesma casa e que se nega a vivir na vulgaridade do seu entorno. Todo cambia na vida das protagonistas cando chega un novo veciño ao inmoble, o xaponés Kakuro. Unha aguda e fermosa reflexión sobre a vida e os valores da sociedade occidental, na que a literatura, a música e a arte teñen un papel central.\n← Por unha lectura responsable\nEntrevista a David Rubín →


Fue el mes de julio más seco en Galicia desde 1986 (93% menos de la precipitación habitual)\nPágina principalLAS COSAS DE LA VIDAFue el mes de julio más seco en Galicia desde 1986 (93% menos de la precipitación habitual)\nO avance do informe climatolóxico elaborado por MeteoGalicia apunta a que a Comunidade viviu un período extremadamente cálido, sobre todo en canto ás temperaturas máximas, e durante o que case non se rexistraron chuvias.\nNas estacións máis representativas, os valores medios de temperatura situáronse dous graos por riba do esperado, a segunda anomalía máis alta da serie histórica.\nAvisos por temperaturas para os próximos días\nGalicia está a verse afectada por unha masa de aire cálida procedente do norte de África, que deixará temperaturas elevadas durante as próximas tres xornadas, sobre todo na metade sur da Comunidade.\nSegundo o boletín emitido por MeteoGalicia para advertir deste episodio, para hoxe o nivel máximo de aviso será amarelo na zona do Miño de Ourense e en Valdeorras. Mañá, xoves, prevese que sexa o día de máis calor, con aviso laranxa tamén no Miño ourensán –onde poderán superarse os 39 graos- e amarelo en moitos puntos do interior das catro provincias.\nA influencia do aire cálido africano manterase sobre a Comunidade tamén o venres aínda que a previsión é que descendan un pouco as temperaturas máximas, que poderían superar os 36 graos. Para esta xornada MeteoGalicia mantén o aviso amarelo só para o Miño de Ourense, a comarca de Valdeorras e o sur de Lugo.


Feijóo defende o "europeísmo emocional" ante o 'Brexit' - Nós Televisión\nFeijóo defende o “europeísmo emocional” ante o ‘Brexit’\nNun acto organizado polo Foro Galego do Brexit, o presidente da Xunta instou á creación dun tratado de libre comercio co Reino Unido para que os buques galegos sigan a pescar en augas británicas\nOs ecos do ‘Brexit’ chegan a Galicia. O presidente da Xunta, Alberto Núñez Feijóo, expuxo nun acto celebrado polo Foro Galego do Brexit os grandes obxectivos do país por mor do proceso de desconexión do Reino Unido. Feijóo critica as posturas “euroescépticas” e fai un chamamento ao “europeísmo emocional”, ao tempo que propón a creación dun tratado de libre comercio para que arredor de 110 buques galegos podan seguir operando en augas británicas.\nMáis dun cento de buques galegos opera hoxe en augas británicas\nPor outra banda, o presidente galego asegurou tamén que pulará por que Galicia siga a percibir as subvencións europeas procedentes dos fondos FEDER e a PAC —Política Agraria Común—, co gallo de compensar o “cambio demográfico” que está a atravesar actualmente o país.\nNegociacións do ‘Brexit’\nNeste evento participou tamén o embaixador permanente do Estado español ante a UE, Pablo García-Berdoy. O diplomático incidiu na importancia de negociar o proceso do ‘Brexit’ con “firmeza” e a “unidade” dos outros 27 Estados membros.\nSeguinte artigoPlantón da Xunta aos sindicatos da Xustiza


Vieiros: Galiza Hoxe - Linho do Cuco, un segundo disco que se chama '3'\nSons do país\nLinho do Cuco, un segundo disco que se chama '3'\nO grupo de música tradicionais comeza a evolucionar cara á mestura de estilos e sonoridades no seu novo traballo.\nRedacción - 10:15 02/05/2010\nTags: 3 disco Linho do Cuco música\nOs oito compoñentes de Linho do Cuco\nLinho do Cuco está a presentar polo país o seu novo traballo, que leva por título 3. O disco chega nun momento en que a banda vai acadando un lugar destacado no panorama da música tradicional do país, despois de 15 anos de traxectoria.\nO disco supón unha mudanza de estilo e de sonoridade, coa incorporación de tendencias centroeuropeas que se conxugan cos timbres populares galegos. No traballo conflúen as experiencias dos oito integrantes do grupo, que se materializan en 12 novas pistas.\nLinho do Cuco formouse co obxectivo de recoller e recuperar a música tradicional das terras de Tabeirós e de Montes. Co tempo, fóronse unindo novos membros procedentes do Conservatorio de Música Tradicional e Folque de Lalín, hoxe transformado en aCentral Folque. O primeiro disco chegou en 2005, coa colaboración de músicos como Pedro Pascual ou Óscar Fernández. Agora, publícase este segundo traballo -aínda que se chame 3-, desta volta con novos e atrevidos arranxos.\nMySpace de Linho do Cuco\nLinho do cuco, Narf e Nordestin@s para quentar o inverno


Noticia - O I Encontro de Ecoturismo e Gastronomía do Río Miño sitúa ao río transfronteirizo como o centro do eixo Vigo - Porto - Actualidade - Deputación de Pontevedra\nNoticia - O I Encontro de Ecoturismo e Gastronomía do Río Miño sitúa ao río transfronteirizo como o centro do eixo Vigo - Porto - Actualidade - Deputación de Pontevedra gl_ES\n"Contar coa marca Rio Minho permítenos ter unha oferta moito máis completa e transfronteiriza que nos fai máis fortes e competentes", afirmou Uxío Benítez\nO I Encontro de Ecoturismo e Gastronomía do Río Miño botou a andar hoxe na Guarda co I Congreso Turístico do Rio Minho, xornada dedicada a profesionais tanto do sector privado como da administración. A apertura correu a cargo do director do AECT Rio Minho e deputado provincial de Cooperación Transfronteiriza e impulsor da Marca Rio Minho, Uxío Benítez.\nBenítez sinalou a "situación xeoestratéxica excepcional deste territorio" emprazado no eixo Vigo-Porto, no que ademais podemos atopar "unha importante actividade socioeconómica". O deputado insistiu "na idea fundamental de entender este territorio galego-portugués como un espazo único, e ao río Miño como o seu centro". "Contar coa marca Rio Minho permítenos ter unha oferta moito máis completa e transfronteiriza que nos fai máis fortes e competentes", engadiu o director do AECT Rio Minho.\nPola súa banda, a presidenta da Deputación de Pontevedra, Carmela Silva, felicitou o AECT Rio Minho polo traballo levado a cabo e os proxectos que se están desenvolvendo no territorio e salientou que o territorio transfronteirizo do río Miño ten "todos os ingredientes para que haxa un gran proxecto e un produto de turismo sostible". Ademais, sinalou que o Encontro que ten lugar na Guarda "marca o inicio de algo grande, de ser capaces de construír algo que permita que crezamos xuntos, un proxecto para o futuro da xente do territorio".\nCon preto de 80 persoas asistentes, superando todas as expectativas, a sesión da mañá estivo dedicada á creación de marcas turísticas e a mercadotecnia dixital e continuou cunha mesa redonda sobre diferentes experiencias europeas de turismo transfronteirizo. Así, abordáronse os casos de Barakaldo, en Euskadi, diferentes casos europeos e o da propia marca Rio Minho, que correu a cargo do director do AECT Rio Minho, Uxío Benítez.\nO cátering correu de man da escola de hostelaría do CIFP Manuel Antonio de Vigo, con produtos locais "km cero" e obxectos de menaxe sustentables e reciclables, que foi acompañado por viños da a adega Terras Gauda.\nXa pola tarde, o I Congreso Turístico do Rio Minho continuou cunha formación práctica sobre a creación de paquetes turísticos.\nMañá venres terán lugar en Caminha as I Xornadas Gastronómicas do Rio Minho, que tamén se dividen en dúas sesións. A da mañá, dirixida exclusivamente a profesionais do sector da hostalería, reunirá a expertas e expertos en gastronomía que debaterán sobre as relacións entre restauración e turismo. A sesión da tarde, aberta ao público en xeral, combinará presentación de produtos, charlas e catas.


Boqueixón negocia co arcebispado a ampliación da cesión da Casa Reitoral de Lestedo - Lindeiros\nBoqueixón negocia co arcebispado a ampliación da cesión da Casa Reitoral de Lestedo\nBy Lindeiros on\t 23 Maio, 2018 Boqueixón\nBoqueixón, 23 de maio do 2018 – O alcalde de Boqueixón, Manuel Fernández Munín, asistiu a unha reunión co arcebispo de Santiago, monseñor Julián Barrio para tratar, entre outros temas, a ampliación da cesión da Casa Reitoral de Lestedo.\nSegún idicou o alcalde “Este inmoble acolle actualmente o Centro de Interpretación do Pico Sacro e xa é un lugar de referencia para a veciñanza e visitantes do noso municipio”. A cesión da Casa Reitoral de Lestedo concluirá proximamente, polo que dende o Concello de Boqueixón solicitaron unha ampliación deste tempo de cesión para que o edificio continúe como espazo museístico e de uso social.\nFernández Munín lembrou que dende o ano 1998, data na que iniciou o período de cesión, realizáronse varias inversións para a restauración do edificio, musealización e habilitación de espazos culturais. Unhas actuacións ás que cómpre unir o próximo proxecto de rehabilitación que se desenvolverá a través de plan de posta en valor do Pico Sacro e a súa contorna e que foi galardoado co Premio Galicia Parabéns. En total investíronse arredor de 400.000 euros en actuacións no inmoble.\nDende o Arcebispado compostelán, monseñor Barrio amosouse dacordo con ampliar a cesión da Casa Reitoral de Lestedo e nas próximas datas procederase á sinatura do convenio correspondente. Ademais, falou sobre a posibilidade de poñer en marcha outro tipo de colaboracións para a cesión doutros inmobles para que se proceda á súa restauración e destinalos a uso cultural e social.\nBisbarra igrexa Social\nBoqueixón organiza un roteiro de plantas medicinais


O Eixo Atlántico, a institución que até o de agora se amosou máis comprometida coa conexión ferroviaria entre Galiza e Portugal, reuniuse esta segunda feira coa Xunta e o Consello Económico e Social (CES). No decorrer da reunión convenceu ás outras partes para crear unha comisión que demande fondos ao Estado para esta infraestrutura.\nphoto_camera Un instante da reunión entre o Eixo, a Xunta e o CES sobre o futuro do ferrocarril. (Foto: Europa Press)\nO Eixo Atlántico, que desde hai semanas viña reivindicando unha maior implicación das institucións galegas na demanda ao Goberno estatal de fondos para financiar a parte galega do Corredor Atlántico de ferrocarril, conseguiu hoxe o compromiso da Xunta e o Consello Económico e Social (CES) para loitar por esta infraestrutura.\nO Executivo portugués xa amosou hai tempo que o seu interese é conectar con Vigo e, en consecuencia, con toda a zona atlántica do país, mais desde España aínda había unha defensa para que a mellora da mobilidade fose cara o centro da península.\nPorén, o Eixo Atlántico reivindicaba a necesidade de construír a parte galega da conexión que vai comezar Portugal, de maneira que se aproveite esa potencialidade que pode aportar o tren. Con esa idea da creación do Corredor Atlántico do Noroeste foi o secretario xeral do Eixo, Xoán Vázquez Mao, a un encontro de traballo.\nNa sesión, na que participaron o presidente da Xunta, Alberto Núñez Feixoo; a vicepresidenta do Eixo, Lara Méndez, e o presidente do Consello Económico e Social da Galiza, Agustín Hernández, entre outras representantes políticas, chegouse ao acordo de crear unha comisión executiva para facer presión en Madrid de cara ao reparto.\nA idea é demandar de maneira conxunta “investimentos” no corredor ferroviario para ter unha maior forza. De feito, xa se avanzou que agora convidarán a integrarse no grupo de acción á Federación Galega de Municipios e Provincias (Fegamp).\nSumar a Asturias e Castela e León\nA Xunta declarou, despois de meses de silencio, que é preciso “aproveitar a oportunidade única dos fondos europeos de recuperación Next Generation para impulsar” este corredor a través dunha “remodelación global da súa rede ferroviaria”.\nQuer o Eixo, quer o CES foron un paso máis lonxe ao pensar tamén en sumar vontades con Asturias e Castela León, de maneira que todo o norte quede cuberto e cunha conexión cara Europa que sexa competitiva.\nA proposta do Eixo Atlántico, será Agustín Hernández quen presida a comisión que estará conformada por un representante de cada entidade.\ntren ferrocarril Xunta da Galiza


Domingo 22, Outubro 2017 | Movementos sociais\t| 1\nOs sete hábitos tóxicos dun país altamente inflamable\nDicía Karl Kraus que cando unha cultura sente que chega ao seu fin, manda chamar polos curas. No mundo actual atoparemos distintos exemplos onde verificar esta sentenza, mais todo indica que é no individualismo de masas onde se encontran os factores culturais que están a precipitar o colapso global. Acaso non é no sacramento do coaching onde obtemos o estímulo autoculpable para continuarmos ao mando da start-up falida en que se está a converter a existencia?\nPois ben. Como estes días seguimos de fracaso en fracaso colectivo, non se me ocorre outro xeito mellor para desafogarme da frustración reinante que aplicarlle o conto, un destes famosos contos culpables, ao país onde vivo. Agardo que cando menos poida servir este exercicio para incidir na evidencia de que na nosa fame ben poderíamos mandar nós se actuásemos de maneira consciente, auto-organizada e cooperativa.\nTomemos osíxeno. Mandemos calar ao ego e as súas crenzas. Observemos os resultados: o eneagrama que tisna os montes e contamina as rías, que se revela en milleiros de aldeas abandonadas, nas escolas que pechan cada ano...\n1- Se hai algo que aínda temos en común é a nosa reactividade esencial. Non saltamos até que alguén nos move os marcos. E mesmo daquela non saltamos. Carecemos da actitude necesaria para cuestionar e definir nós mesmos eses marcos herdados, impostos ou imaxinados. E isto, alén de mermar a efectividade das nosas propostas, revela unha dependencia radical, a derrota no exercicio libre da vontade propia. Por iso estamos sempre á defensiva fronte ás agresións, sen construírmos dun xeito consciente a vida que queremos. E, neste sentido, toda resistencia apenas é unha rendición a prazos.\nIndividualmente a nosa reacción primaria a esta frustración é a fuxida. O colectivo resultante trala peneira demográfica é cada vez máis dependente e por tanto máis manipulable ou maleable. E ollo: a reactividade adoita ser (re)conducida; histórica e sucesivamente os máis adeptos da grea son carne de canón.\n2- Carecemos dun proxecto colectivo. Os xestores do desastre saben moi ben que a xeira das aspiracións colectivas precisa cando menos dunha xeración enteira para transformarse nunha realidade. Daí que estean encantados coa emigración e mesmo a promovan. Do mesmo xeito que o capitalismo dos reximes liberais promove á súa conveniencia os mecanismos do desemprego, o réxime clientelar que padecemos por aquí é excedentario por natureza. É por iso que a nosa é unha realidade política, económica e cultural que non se formula a si mesma outro horizonte que o deserto establecido.\n3- A administración permanente do desastre é un hábito desastroso. Non somos capaces de actuar sobre o previsible, aquelo que é necesario aínda que non sexa o máis urxente: o lume apágase no inverno, o negocio da alta velocidade precisa mecanismos de freado, un conflicto político require diálogo político... É por iso que soportamos un estado de emerxencia permanente.\n4- A supervivencia nestas condicións imposibilita os beneficios do apoio mutuo que é un dos requisitos para vertebrar sociedades saudables. Sacrificamos o noso gozo, a nosa liberdade, o noso medio natural e o futuro dos nosos fillos polo racionamento dun salario ou dun subsidio estatal. Esa interinidade perpetúa a submisión, condenando o presente e o futuro.\n5- Quizais como consecuencia de todo anterior e da falta de memoria histórica e de escoita activa, carecemos da empatía necesaria para construírmos unha comunidade, para sermos un pobo. As prensas da incuria gobernamental espallan un ruxe-ruxe de odio e falsidade no balbordo cotián dos paniaguados. A autocompracencia paralisa o xuízo e enxendra relacións e faccións inconsistentes.\n6- As sinerxías prodúcense exclusivamente no ámbito familiar e clientelar, reproducindo a peneira sectaria da que falabamos. Isto apenas permite a supervivencia máis elemental fomentando condutas e vicios insáns: nepotismo, corruptelas, prevaricación, sectarismo, camándula...\n7- Folga dicir que a expulsión (cando non a liquidación) sistemática dos elementos innovadores impídenos realizar novas experiencias e aprendizaxes. A roda de afiar do clientelismo político perfila apenas esa rexión dependente, punindo calquera virtude efectiva. A innovación non pode consistir só en importar a maquillaxe dos clixés normativos, o discurso mallado e a pose dunha auténtica comunidade. A verdadeira innovación suporía permitir que cando menos unha nova xeración poida asentarse por dereito no seu propio país.\nApliquémonos pois o conto da resiliencia, sen negarmos a realidade dramática da xuventude sen futuro, das persoas desempregadas, marxinadas e exiliadas que padecen por mor dun réxime de relacións inicuo; a realidade dunha terra expoliada coma ningunha outra en Europa; a realidade dunha lingua e cultura popular en extinción. Valoremos e coidemos o que aínda temos. Saiamos da nosa miserable zona de confort, afrontemos os retos do presente sen ancorarnos no resentimento, sen practicarmos o vitimismo. Non se trata de culpar aos outros pobos: responsabilicémonos, sexamos nós a mudanza que queremos ver. E recoñezamos que este adoita ser o tipo de mantras que a sociedade prepotente dirixe ao individuo impotente.\nUn país é unha colectividade viva que afronta o seu futuro coa vontade de envellecer en liberdade, preservando para as novas xeracións o máis ricaz do seu tesouro natural, histórico e cultural. E isto só é posible derrubando os vellos marcos, rozando e compartindo unha casa común onde pague a pena quedar. A vida esixe repoboar este desleixo e dar paso a un futuro para todas. E se isto todo se nos fai insoportable, recluídos nas nosas empresas e partidos familiares, quizais non merezamos nin a extremaunción.\nAcerca de Gaspar Domínguez\nGaspar Domínguez (Cartagena, 1971). Bibliotecario e escritor. Impulsor de proxectos colaborativos como scqLab, andar21, Ren de Ren, Activadora…


O PP estuda pedir a dimisión do alcalde de Castroverde - LUGOXA\nO PP estuda pedir a dimisión do alcalde de Castroverde\nPor Redacción XA30 Xaneiro, 2021Febreiro 18th, 2021Sin comentarios\nO pleno municipal celebrado esta semana en Castroverde está a dar para moito, e non precisamente polos asuntos incluídos na orde do día. Logo de achacar a unha suposta “crise de goberno” a ausencia de 6 edís do PSOE á sesión plenaria, o Partido Popular estuda agora pedir a dimisión do alcalde do municipio, o socialista José María Arias, por convocar a sesión “sendo coñecedor da existencia dun positivo en covid-19 entre os seus concelleiros”.\nO voceiro do PP en Castroverde, Rubén Otero, entende que “o pleno puido desenvolverse de forma telemática ou, incluso, ser atrasado para celebrarse noutra data”. Os populares ven “reprobable” a decisión do rexedor de continuar adiante co pleno sabendo que “os seis concelleiros socialistas que non asistiron estaban pendentes dunha PCR”. Para Otero, “debera ter tomado outra decisión para non poñer en risco a saúde dos asistentes”.\nO popular ten presente a actual situación que vivimos definida por importantes restricións co obxectivo de frear o avance dos contaxios de coronavirus e considera que “ante esta irresponsabilidade por parte do alcalde de Castroverde cabe pedir a súa dimisión e así o estudaremos nos vindeiros días”.\nOtero xa pediu “explicacións” ante “a falta de rigor” derivada desta delicada situación da que fai responsable ao rexedor local.\nConcello de CastroverdedimisiónPleno municipalPP


Dos procesos ás persoas\nPrólogo de Lluís Cuatrecasas, fundador e presidente do Lean Management Institute.\nDespois de Javier Cantera, presidente de Auren BLC.\n¿Estamos capacitados para alcanzar retos?\n¿Podemos cambiar os nosos hábitos para superar obstáculos?\n¿Unha metodoloxía pode transforma-la cultura dunha empresa?\nMáis aló de Lean, este libro introduce ó lector a Lean Kata, que permite ós equipos mellora-los procesos das súas empresas e acada-los seus retos estratéxicos mediante a práctica do kata (exercicios cos que a sea repetición lles permite alcanzar novos hábitos). O obxectivo final é xerar habilidades e mellora-lo liderado das persoas.\nA formación continua nas técnicas desenvolvidas neste libro fai posible a transformación cultural necesaria para superar con éxito os retos do futuro.\nNun ambiente en constante cambio, debes saber evolucionar ás persoas a partir de procesos e ferramentas. A adopción de Lean Kata por todo tipo de empresas de diferentes sectores permite alcanza-los obxectivos requiridos e a obtención rápida de beneficios organizativos e empresariais.\nA clave de Lean Kata é a xente, conseguindo que aprendan, practiquen intensivamente e conduzan, para obter todo o seu potencial ata que poidan poñer en marcha un sistema que permita unha execución perfecta, conseguindo así unha aprendizaxe continua e gañando organizacións .


Ence reforza a análise do terreo na súa biofábrica de Pontevedra ante o desmantelamento da planta adxacente - Ence\nEnce reforza a análise do terreo na súa biofábrica de Pontevedra ante o desmantelamento da planta adxacente\n19 de Novembro de 2020 15 de Xaneiro de 2021 Sen categorizar\nAnte o proceso de desmantelamento da planta de Elnosa, adxacente á biofábrica de Pontevedra, Ence decidiu reforzar e ampliar as medidas de control e seguimento da zona, realizando estudos adicionais sobre o terreo e aumentando o número de sensores (piezómetros) para poder facer un seguimento en tempo real. Para Ence é vital garantir a saúde dos seus traballadores e o coidado do medio ambiente.\nComo é coñecido, e como se publicou en diversos medios de comunicación, o proceso de desmantelamento de Elnosa inclúe a descontaminación de terras con mercurio. Un aspecto que se recolle igualmente na documentación ambiental desta empresa, así como na licenza municipal que lle outorgou o Concello de Pontevedra respecto diso.\nAs investigacións realizadas ata o momento determinan que a situación non xera ningún tipo de risco para a saúde e a seguridade das persoas que traballan a diario na biofábrica de Ence Pontevedra.\nAínda así, Ence reforzará a monitoraxe de todos os parámetros de saúde e ambientais para asegurar que estas condicións mantéñense en todo momento.\nDe igual maneira, a compañía puxo en coñecemento das administracións competentes toda a información coa que conta respecto diso, con obxecto de protexer a saúde e a seguridade dos traballadores, así como garantir a protección do medio ambiente.


A vaca rescatada en Nigrán xa está no seu novo fogar - ValmiñorTV\nInicioGALEGOA vaca rescatada en Nigrán xa está no seu novo fogar\nTodo o esforzo, traballo e dedicación deron os seus froitos, a vaca rescatada en Nigrán conseguiu poñerse en pé por si mesma, e mesmo saír a pasear un pouquiño e pastar ao aire libre nas instalacións de Proyecto Gato en Gondomar. Despois desta gran noticia, empezouse a organizar a súa viaxe ao seu novo e definitivo fogar, e o pasado venres 8 de xaneiro recibíana no Santuario Animal Vacaloura, en Santiago de Compostela, onde poderá estar con máis animais da súa especie, como animal gregario.\n“Laura foi capaz de subir e baixar do camión que a trasladou, polo seu propio pé, o que nos alegrou unha chea polo que significa na súa recuperación. Agora só vai ter que preocuparse de coller peso, e ser feliz no seu novo fogar”, afirmaban desde Proyecto Gato. A vaca, rebautizada agora como Zeltia, apareceu “abandonada” en Nigrán. Levaba dous meses soa nunha leira, consumíndose. Os últimos catro días non conseguía erguerse e esperaba deitada unha morte que non tardaría moito en chegar debido á desnutrición e á hipotermia que sufría.\n“Pero en Nigrán hai xente bonita. Xente que se preocupou por Zeltia, que non pensou ‘É só unha vaca, non é asunto meu’ senón que se preocupou polo seu estado, que lle procuraron un refuxio improvisado sobre o leito do que non podía erguerse, que lle trouxeron comida e procuraron o seu benestar. Por iso agradecemos desde aquí enormemente á veciñanza que non pasaron por alto e fixeron patente que a vida das vacas tamén é importante”, destacan desde a Asociación Vacaloura.\n“Todo o noso agradecemento tamén para Proyecto Gato e para o alcalde e concelleiro de Medio Ambiente de Nigrán, que se mostraron colaboradores en todo momento. O rescate non sería posible sen eles, especialmente sen Fátima que se implicou desde o primeiro momento e deulle as primeiras atencións a Zeltia cando Mario e eu non podiamos desprazarnos ata o lugar”, lembran desde a ONG.\nEstas últimas semanas estivo baixo o coidado do equipo de Proyecto Gato ata que conseguiron que se foi recuperando aos poucos e fóra capaz de poñerse en pé por si mesma. A partir dese momento, comezaron a organizar a súa chegada ao santuario, onde recibiu a visita do seu veterinario, foi desparasitada e repetíuselle unha analítica para ver se os seus valores íanse normalizando.\n“Ten unha ferida nunha das súas pernas. Está esquelética e o peor de todo… Ten unha cicatriz no medio da cabeza, entre os cornos, que para nós responde a un intento de golpe mortal, para desfacerse dela. Quizais a levaron a aquela leira para morrer porque o golpe non conseguiu o efecto desexado… rómpesenos a alma en mil pedazos só de pensalo”, lamenta a Asociación Vacaloura.\nZeltia ten 18 anos, pero comeza a vivir agora, e prometen que estes últimos anos da súa vida van ser mellores do que nunca puido imaxinar.


Banda de gaitas Os Chaneiros: 2009\nOs últimos pasos cara o Festival\nXa falta pouco para o Festival, e por aquí xa estamos ultimando todo o referente a él.\nAquí vos colocamos a invitación. Recordámosvos que se fostes Chaneiro e queres recordalo con nos, so tes que seguir o que aquí se indica.\nTendes que ter en conta, que fixemos unha labor de búsqueda de ex-membros sen igual. O número de Chaneiros e infinito e sempre puidemos deixarnos a algún atrás. Contamos con todos vós!!\nTamén vos deixamos o cartel do Festival:\nOs Chaneiros domingo, 23 de agosto de 2009 Deja tu comentario! (2 )\nEtiquetas: actuacions, Anxuiña, Festival, Mestre Landin, picuiña


Carta Xeométrica: Ciencia que conta. Tamén en galego!\npor Eduardo García Parada, en Terra e Tempo. Un artigo que se me pasou, publicado o 27/10/2011\nNos tempos do global é cando ten máis sentido o propio, o diferenciador. Os actuais sistemas de comunicación mundial permítenos compartir coñecemento de contado. O que se fai en Galiza de xeito case instantáneo pode ser coñecido nas nosas antípodas.\nMais, paradoxalmente, esta globalización do coñecemento e nomeadamente da ciencia leva parella unha alienación, un alleamento por parte dos máis próximos cada vez maior: maior información non significa necesariamente que chegue a máis xente, que chegue aos galegos e galegas.\nA ideoloxía neoliberal dominante instala na nosa sociedade a cultura do consumo rápido e fácil. Mentres que o noso actual sistema educativo está a crear un cada vez máis amplo grupo de analfabetos científicos, a ciencia forma xa parte da nosa cultura e do noso día a día: falamos a cotío de transxénicos, de teoría da relatividade, de penicilina, do "Big-Bang"... sen termos unha mínima idea do que se está a dicir. Isto leva parello o afortalamento das falsas ciencias ou pseudociencias, como a astroloxía ou a homeopatía, pois a fascinación tecnolóxica leva ás veces a unha fe cega na ciencia que desde o descoñecemento pode convertirse nunha nova relixión.\nCómpre salvar a distancia entre a ciencia e a sociedade, entre as persoas que fan ciencia e a cidadanía. Pois a ciencia e o coñecemento debe ser de todos e todas. E para isto é imprescindíbel achegarlle os coñecementos científicos e o interese pola ciencia, dun xeito comprensíbel, ameno e conectado coa nosa realidade, coa nosa cultura e na nosa lingua.\nÉ innegábel que o inglés é a lingua hexemónica da comunicación científica e técnica. En xeral, un artigo, presentación ou informe científico faise no idioma determinado polo público ao que vai dirixido. Outros idiomas máis prestixiados e menos minorizados có noso como o catalán e por suposto o castelán fican relegados a idiomas secundarios ou utilizados para temas de interese local ou nacional, cousa que tamén lle ocorre, de xeito máis pronunciado, ao galego. É verdade que o noso idioma ten como potencial receptor o mundo lusófono, mais na actualidade esta vía está pouco desenvolvida. O galego, por tanto, debe procurar de xeito intelixente e realista o seu sitio, para non ficar definitivamente apartado da ciencia e da comunicación científica.\nE un destes lugares é sen dúbida o do ensino das ciencias e o da divulgación científica. A situación actual do uso do galego nas ciencias vén agravada pola aplicación polo Partido Popular do seu Decreto 79/2010 do mal chamado "Plurilingüismo" e que limitaba en xeral o xa limitado uso do galego no ensino obrigatorio -ademais de crear unha conciencia social de que o noso idioma era o opresor no canto do oprimido- e no que salienta a prohibición do seu uso en materias de alto prestixio social como as matemáticas, a física, a química ou a tecnoloxía. Unha consecuencia directa deste Decreto é a desaparición de todo tipo de libros de texto e material de apoio destas materias científico-tecnolóxicas no noso idioma, alén por suposto da case nula presenza do galego en páxinas web e contidos virtuais.\nÁ marxe das resistencias individuais que boa parte da comunidade educativa está a manter no cotío das aulas, hai unha chea de iniciativas colectivas que mostran o errado das políticas da actual Xunta e que teñen como obxectivo achegar e facer atractiva a Ciencia a todos os galegas e galegas, nas escolas e fóra delas, e en galego. Ademais de asociacións de profesorado de ciencias como ENCIGA (Ensinantes de Ciencias de Galicia) -xa cun longo percorrido- ou as que agrupan ao profesorado de matemáticas (AGAPEMA) e tecnoloxía (APETEGA), ou a Institución Galega de Ciência (IGACIENCIA), temos en Galiza recoñecidos e premiados divulgadores que tamén utilizan a cotío o galego como Xurxo Mariño ou Jorge Mira. Recentemente creouse a Asociación Galega de Comunicación da Cultura Científica e Tecnolóxica, que ten entre os seus obxectivos traballar pola alfabetización científica e tecnolóxica da sociedade galega, promover o uso do galego no campo da comunicación científica, e dar visibilidade á ciencia, innovación e tecnoloxía desenvolvidas en Galiza ou relacionadas con Galiza.\nO vindeiro 4 de novembro celébrase o II Día da Ciencia en Galego: o dereito a gozar daCiencia en galego en todos os centros de ensino do pais, dedicado este ano á muller na ciencia e á química, pois 2011 é o Ano Internacional da Química en conmemoración do premio Nobel de Química concedido a Marie Curie en 1911 polo seus descubrimentos dos novos elementos químicos Radio e Polonio.\nE até o 10 de novembro podedes participar no 4º Concurso de relatos curtos sobre ciencia: Ciencia que Conta 2011 (CQC11), un concurso xa consolidado no noso país que aproxima ciencia, literatura e galego para todas as idades e que organiza o grupo de divulgación científica FA3 da Universidade de Vigo.\nDúas magníficas mostras de ciencia para todos e todas, de ciencia que conta e ademais na nosa lingua. Anímovos a todos e todas a participardes!\nPublicado por Cibrán ás 23:32\nEtiquetas: Ciencia, decreto, Día da Ciencia en Galego, Eduardo García Parada, Educación, Normalización, Opinión, Terra e Tempo, Universidade


Desarticulado un grupo itinerante de proxenetas que explotaba a mulleres venezolanas en pisos turísticos - Pontevedra Viva\nDesarticulado un grupo itinerante de proxenetas que explotaba a mulleres venezolanas en pisos turísticos\nNo operativo, e de maneira simultánea, rexistráronse as nove vivendas que a organización rexentaba actualmente en Ferrol, Pontevedra, Almería, Alacante e Granada\nLuns 1 de Abril, 2019 ás 07:47 do Luns 1 de Abril, 2019\nAxentes da Policía Nacional desarticularon un grupo itinerante de proxenetas que explotaba a mulleres venezolanas en pisos turísticos. Os axentes constataron durante a investigación que a rede criminal habería alugado pisos en máis da metade das provincias de España. No operativo detivéronse a 11 persoas de nacionalidade española e venezolana, decretándose o ingreso en prisión para seis delas, e liberáronse a 11 mulleres. Así mesmo os investigadores comprobaron que usaban de plataformas de aluguer de pisos turísticos, ou outros medios de aluguer rotacional, para ocultar as súas actividades delituosas.\nA investigación comezou cando os axentes tiveron coñecemento da existencia dunha organización dedicada a trata de seres humanos con fins de explotación sexual. A rede, formada por persoas de nacionalidade española e venezolana, dedicábase á captación de mulleres novas cunha situación de precariedade económica e vulnerabilidade, ofrecendo un traballo inexistente no noso país. Tras a fase de captación, levaba a cabo o traslado das mulleres que incluía a reserva de hotel, o pago do billete de avión e outros trámites que xeraban unha débeda económica que terían que saldar exercendo a prostitución.\nA rede desmantelada aproveitaba a súa ampla mobilidade xeográfica para ofrecer ás mulleres como "novidades" nas localidades onde eran trasladadas, o que lles proporcionaba un maior beneficio económico. Os investigados tamén se desprazaban aos lugares onde estaban as mulleres, alugando pisos próximos aos utilizados para a explotación para supervisar a ilícita actividade.\nAs vítimas eran controladas baixo ameazas e coaccións en todo momento, chegando a ser agredidas fisicamente para sometelas ao pago da débeda contraída, débeda que ademais aumentaba se non cumprían cos prazos establecidos para facer efectivo o pago. Os movementos e os contactos que as mulleres tiñan con terceiros eran sempre supervisados, ademais de auditar os seus servizos sexuais sen permitir que descansasen. A organización tamén lles ofrecía a posibilidade de regularizar a súa situación en España a cambio dunha contraprestación económica.\nAdemais da explotación sexual de mulleres, dedicábanse ao tráfico de drogas a pequena escala baixo as directrices dos membros da organización que ocupaban os chanzos máis altos da mesma.\nTras analizar toda a información recompilada, os axentes estableceron o dispositivo operativo e realizaron nove rexistros simultáneos en pisos de Granada (4), Almería (2), Ferrol (1), Pontevedra (1) e Alacante (1), inmobles que nese momento rexentaba a organización criminal. Arrestáronse a un total de 11 persoas, oito de nacionalidade venezolana e tres españois, en Almería (3), Selecta (2), Granada (2), Pontevedra (1), Ferrol (1), A Coruña (1) e Madrid (1). Na operación liberáronse a un total de 11 mulleres.


PREMIOS JULES VERNE ( ) DE ENSINO - PDF\nDownload "PREMIOS JULES VERNE ( ) DE ENSINO"\nMaría Isabel Rico Agüero\n1 PREMIOS JULES VERNE ( ) DE ENSINO BASES REGULADORAS E CONVOCATORIA DAS SUBVENCIÓNS PARA A CONCESIÓN DE PREMIOS PARA ALUMNADO DE CENTROS EDUCATIVOS DE ENSINO PÚBLICO DO CONCELLO DE REDONDELA, PARA O CURSO ESCOLAR Primeira. Definición. As presentes bases e convocatoria teñen por obxecto establecer os criterios e o procedemento para a concesión dos premios para alumnado de sexto curso de E. Primaria e para alumnado de E. Secundaria do centros de ensino público do Concello de Redondela, consistentes nun premio en metálico e un Diploma de honra para os gañadores e un premio en metálico para os segundos clasificados. Con estes premios búscase darlle unha dimensión nova aos traballos académicos do alumnado, achegándoos ao resto da sociedade e facendo máis visibles os seus esforzos e resultados. É tamén un xeito de involucrar os mozos e mozas naquelas materias de estudo que os motivan á hora de planificar os traballos, cun obxectivo concreto, e que lles fan dedicar máis tempo a mellorar esas competencias e a tomar un novo grao de conciencia no referente ao que se pode conseguir cun bo traballo. Búscase ademais, eficiencia na asignación e no reparto dos recursos existentes para incentivar o alumnado, e recoñecemento aos mellores traballos desenvolvidos no curso Segunda. Obxecto. O obxecto das presentes bases e convocatoria é o establecemento de dous premios: PREMIO de CIENCIAS para un traballo ou proxecto de calquera das materias de ciencias que se cursen nos niveis descritos na base primeira, é dicir, 6º de EP e todos os graos de ESO. PREMIO de INVESTIGACIÓN EN LINGUA GALEGA para un traballo académico orixinal en lingua galega que non superará 10 páxinas de extensión, tamén para os niveis descritos anteriormente. Non se poderá concursar con informes de prácticas nin traballos similares. Premiaranse os dous mellores traballos presentados en cada categoría.\n2 Terceira. Importe do premio e compatibilidade. O galardón consistirá nun Diploma de honra para o primeiro clasificado de cada categoría e unha cantidade en metálico para os dous traballos premiados en cada categoría, de acordo coa táboa do anexo I. O crédito global que se dispón para o outorgamento destes premios, será de 2.000,00 euros, con cargo á partida orzamentaria do vixente orzamento municipal. O pagamento realizarase por medio dunha transferencia bancaria ao número de conta que se indique na solicitude (mediante certificación bancaria), e a entrega de diplomas efectuarase nun acto público organizado polo Concello de Redondela e máis a comunidade educativa. Os traballos premiados poderanse presentar a outras convocatorias realizadas dentro do ámbito da Comunidade Autónoma ou ben a calquera outro convocado dentro do Estado. Cuarta. Requisitos. Será condición indispensable para optar aos presentes premios ser alumno ou alumna de Sexto curso de E. Primaria ou de E. Secundaria Obrigatoria de calquera centro educativo público do Concello de Redondela. Tamén será requisito indispensable que os grupos de traballos estean baixo a tutela, coordinación e responsabilidade dun ou varios profesores dos centros e estarán vinculados ao centro, realizándose os mesmos dentro do horario lectivo do centro. Os traballos presentaranse en lingua galega. Quinta.- Características dos traballos. 1.-TRABALLO DE CIENCIAS. Por cada centro poderán concursar ata un máximo de catro traballos. O traballo pode realizarse individualmente. O traballo poderá ser realizado en equipo, ata un máximo de 5 membros. Consistirá en desenvolver modelos teóricos e/ou prácticos dalgún dos temas das áreas de ciencias que se estuden nos niveis que concorren aos premios.\n3 2.-TRABALLO DE INVESTIGACIÓN EN LINGUA GALEGA: Por cada centro poderán concursar ata un máximo de catro traballos. O traballo pode realizarse individualmente. O traballo poderá ser realizado en equipo, ata un máximo de 5 membros. Consistirá nun traballo escrito orixinal, en lingua galega, no que se faga un labor de investigación e/ou innovación no tratamento da lingua, co obxectivo de mellorar a competencia lingüística e favorecer a convivencia e o uso do galego no ámbito académico no noso Concello. No caso de que o xurado considere que ningún dos traballos presentados acada un nivel axeitado, poderanse declarar os premios desertos. Tamén existe a posibilidade de outorgar os premios a varios traballos ex aequo; neste caso o importe do premio repartirase a partes iguais. Sexta.- Documentación. Os traballos que se queiran presentar a concurso faranse chegar ao Concello no prazo indicado, xunto cunha instancia dirixida ao Concello de Redondela, coa que achegarán a seguinte documentación: A solicitude, que virá presentada baixo un seudónimo, acompañada dun sobre pechado no que figurará: a) Nome e apelidos, domicilio, teléfono, correo electrónico dos participantes e sinatura de todos os participantes. b) Unha copia do DNI de cada un deles, no caso de non dispoñer, o da nai, pai ou titor. c) Centro escolar no que cursan os estudos. d) Nome dos docentes que participaron e titorizaron o traballo que se presenta. Este sobre non se abrirá ata que os traballos estean valorados polo xurado. No caso do traballo de ciencias, unha breve explicación do que se presenta, en formato papel (máximo 1 folio por unha cara e a dobre espazo). No caso do traballo de investigación en lingua galega, ademais do traballo en si en formato papel, unha copia en formato dixital (.doc,.odt, rtf). e) Certificación do número de conta bancaria, de cada un deles, expedido pola entidade.\n4 Poderá presentarse no Rexistro Xeral do Concello de Redondela en horario de Rexistro de Entrada (09:00 a 14:00 horas), ou nos lugares que sinala o artigo 16.4 da Lei 39/2015, do 1 de outubro, do Procedemento Administrativo Común das Administracións Públicas. Sétima.- Prazos de solicitude. Estas bases e convocatoria publicaranse na páxina web do Concello de Redondela e no Boletín Oficial da Provincia. O prazo límite para a presentación dos traballos é o día 10 de maio de Oitava. Criterios obxectivos. O procedemento de outorgamento destas subvencións é o de concorrencia competitiva, polo que a súa concesión realizarase mediante a comparación das solicitudes presentadas coa finalidade de establecer unha prelación entre elas de acordo cos criterios de valoración previamente fixados nestas bases e convocatoria e adxudicar os premios segundo as valoracións. VALORACIÓN DOS TRABALLOS: Traballo de Ciencias: Máximo 12 puntos. Criterio de orixinalidade e inovación ate 4 puntos Criterio de calidade do acabado e presentación. 2 puntos Criterio de uso de materiais reciclados. 3 puntos Criterio de aplicabilidade que representa o traballo. 3 puntos Traballo de investigación de Lingua Galega: Máximo 12 puntos. Criterio de orixinalidade. ate 2 puntos Criterio de presentación 2 puntos Criterio de calidade no uso do idioma e riqueza idiomática 2 puntos Criterio de nivel de innovación no uso do idioma. 3 puntos. Criterio de valor literario ou artístico. 3 puntos. Novena.- Xurado. O xurado que avaliará os traballos presentados, estará composto por: PRESIDENTE: a Concelleira de Ensino ou quen sexa designado por resolución expresa da Alcaldía.\n5 4 VOGAIS: Profesores/as do ensino público, como mínimo un de ciencias e outro de lingua galega, que desenvolvan as súas actividades nos centros do Concello de Redondela. SECRETARIO: con voz e sen voto, que será o funcionario do servizo de Ensino do Concello de Redondela ou quen sexa designado por resolución expresa da Alcaldía. Décima.- Resolución. Logo da avaliación dos traballos que farán os representantes do profesorado, elevarán a súa proposta ao Tribunal, quen resolverá os premios concedidos. O Secretario do mesmo recollerá en acta a resolución adoptada. O Alcalde-Presidente do Concello de Redondela, e segundo o resultado ditaminado polo Tribunal, formulará, mediante Resolución da Alcaldía, a concesión dos premios de referencia. A resolución será publicada no taboleiro de editos e na páxina web do Concello de Redondela, así como notificada aos beneficiarios. O prazo para resolver o procedemento de concesión dos premios será de tres meses contados a partir do día seguinte á data de finalización do prazo de presentación de solicitudes para tomar parte na convocatoria. Décimo primeira.- Recursos. Contra este acordo, que esgota a vía administrativa, poderase interpoñer recurso potestativo de reposición, ante o mesmo órgano que ditou o acto, no prazo dun mes dende o día seguinte ao da súa notificación, de acordo co establecido no artigo da Lei 39/2015, do 1 de outubro, do Procedemento Administrativo Común das Administracións Públicas, ou ben directamente recurso contencioso-administrativo ante o Xulgado do Contencioso-Administrativo de Vigo, dentro do prazo de dous meses contados dende o día seguinte ao da súa notificación, de conformidade cos artigos 8.1 e 46.1 da Lei 29/1998, do 13 de xullo, reguladora da xurisdición Contencioso-Administrativa. De interpoñerse o recurso potestativo de reposición, éste resolverase e notificarase no prazo dun mes segundo establece o artigo da citada Lei 39/2015, entendéndose desestimado o recurso de reposición polo transcurso do mencionado prazo sen resolución expresa notificada, podendo entón as persoas interesadas interpoñer recurso contencioso-administrativo dentro do prazo de seis meses contados dende o día seguinte a aquel en que se deba entender presuntamente desestimado o recurso de reposición interposto, de acordo co artigo 46.1 e 4 da Lei 29/1998. Décimo segunda.- Obrigas e dereitos dos beneficiarios.\n6 A/s persoa/s beneficiaria/s dos galardóns farán depósito dos seus traballos no Concello de Redondela durante un prazo de tres meses, dende a data na que se faga efectivo o galardón, que pode coincidir ou non coa data da gala de entrega dos premios, a partir do cal, poderán proceder a retiralos. O Concello fará exposición durante ese mes dos traballos premiados, nun lugar destacado de calquera das dependencias municipais, así como a divulgación do nome do/s gañadore/s ou beneficiario/s nos medios habituais e dos seus traballos. Os beneficiarios deberán colaborar, dentro do posible e sempre que non lles supoña prexuízo ningún, coa divulgación dos galardóns. Os beneficiarios teñen que estar presentes na gala de entrega dos premios. Décimo terceira.- Publicidade do procedemento da concesión dos premios. A concesión dos premios publicarase na páxina web do Concello de Redondela e no Taboleiro de Anuncios da Casa do Concello. (Así mesmo cando algunha das subvencións concedidas a un beneficiario sexa superior a 3.000,00 euros procederase á publicación no Boletín oficial da Provincia dun extracto do acordo de concesión das subvencións, indicando os lugares onde se atopa exposto o seu contido íntegro). En todo caso, o acordo de concesión será exposto durante 30 días no Taboleiro de Anuncios do Concello, onde se recollerá a convocatoria, o crédito orzamentario, os beneficiarios, a cantidade concedida e a finalidade ou finalidades da subvención. Redondela, marzo TÁBOA ANEXO I PREMIOS EN METÁLICO PARA AS DÚAS MODALIDADES PREMIOS (MÁXIMO CINCO MEMBROS): 1º PREMIO 2º PREMIO INDIVIDUAL DOUS MEMBROS TRES MEMBROS CATRO MEMBROS CINCO MEMBROS\nORDENANZA MUNICIPAL DE NORMALIZACIÓN LINGÚÍSTICA DO CONCELLO DE FERROL\nNormativa Municipal Ordenanza municipal de normalización lingüística 1 ORDENANZA MUNICIPAL DE NORMALIZACIÓN LINGÚÍSTICA DO CONCELLO DE FERROL Artigo I CAPÍTULO PRIMEIRO Do uso oficial do idioma galego\nBASES DOS II PREMIOS DA COMUNICACIÓN E DO MARKETING GALEGO\nBASES DOS II PREMIOS DA COMUNICACIÓN E DO MARKETING GALEGO Os Premios da Comunicación e do Marketing de Galicia foron creados polo Clúster da Comunicación Gráfica de Galicia no ano 2016. Nacen coa idea


A DEPO inicia unha nova fase do Plan Revitaliza que repartirá composteiros de terraza | Noticias Vigo\nA DEPO inicia unha nova fase do Plan Revitaliza que repartirá composteiros de terraza\nO vicepresidente Mosquera anunciou unha “nova e derradeira” convocatoria para que os concellos se adhiran ao plan de compostaxe provincial.\nPublicado por Noticias Vigo o día 23/11/2017 na sección de Deputación de Pontevedra,Medio Ambiente\nA Deputación de Pontevedra vai dar un novo impulso á compostaxe coa posta en marcha da terceira fase do Plan Revitaliza. Segundo explicou o vicepresidente Mosquera, a institución provincial vai abrir unha “nova e derradeira” convocatoria para que os concellos “que quedaron atrás” poidan adherirse ao plan provincial de compostaxe. De xeito paralelo, vanse adquirir novos centros de compostaxe comunitaria e composteiros individuais, entre os que se inclúe a novidade dos composteiros de terraza e balcón.\nMosquera asegurou que a Deputación decidiu poñer en marcha este novo prazo de solicitudes para participar no Plan Revitaliza debido ao interese mostrado polos concellos que non entraron na anterior convocatoria e que agora están interesados en ter un plan de residuos personalizado baseado na compostaxe co único compromiso de aplicar antes do 2020 o modelo provincial. “Aquí pechamos porque non temos xeito de atender. Non damos feito”, dixo.\nO nacionalista destacou que é a última vez que se dá esta posibilidade posto que a Deputación “xa está ao límite das posibilidades de persoal” posto que nestes momentos xa hai seis concellos que están a traballar para xestionar todo o lixo orgánico mediante compostaxe en 2018 (Vilaboa, As Neves, Mondariz, Mondariz Balneario) e por fases (Pontevedra e O Grove), así como outros que teñen o plan de residuos en redacción coa intención de comezar nun prazo de tres anos. O persoal técnicos provincial do Plan Revitaliza está dando soporte técnico a todos eles.\nEn canto aos resultados obtidos ata o de agora, Mosquera explicou que os 54 composteiros comunitarios instalados en 21 concellos que participaron na primeira fase “experimental” do Plan Revitaliza -para dar a coñecer o funcionamento dos centros de compostaxe e normalizar a súa utilización- xa levan tratado entre 1.000 e 1.200 toneladas de biorresiduos (restos de comida, vexetais, podas…) ao ano. “En comparación a todo o que se produce é pouco, pero en termos absolutos é moitísimo.\nEstamos indo a unha velocidade moi alta por iso agora coa nova convocatoria para os concellos queremos pechar”.\nMáis composteiros comunitarios e individuais\nNa terceira fase na que vai entrar o Plan Revitaliza está previsto que a Deputación merque máis composteiros comunitarios (400 módulos) e tamén individuais (1.500) para darlle aos concellos. Está en marcha unha novidade: a adquisición de composteiros individuais de terraza ou balcón (500).\nMosquera explicou que non estaba previsto entrar nesta tipoloxía de compostaxe pero destacou que existe esa demanda. “Tanto os mestres composteiros como eu mesmo descubrimos que xa hai xente que o está a facer. En Pontevedra hai xente que ten un composteiro no balcón. E por outro lado hai xente que se dirixe a nós demandándonolo.\nObviamente é unha variante moi interesante, pero non é para todo o mundo”, indicou Mosquera, que puntualizou que as experiencias deste tipo de composteiros, polo seu coñecemento, funcionan “moi ben”.\nSegundo indicou o vicepresidente, poderanse subministrar estes composteiros á xente que viva nun piso e teña unha terraza de certo tamaño (4 ou 5 metros cadrados), xunto a todo o material estruturante (mediante un punto de recollida) e o equipamento para mantelo. A diferencia fundamental entre os composteiros individuais para poñer en hortas e os de balcón está en que os primeiros son abertos por abaixo para estar en contacto coa terra, mentres que os segundos son de menores dimensións e teñen unha tapa inferior.\n“Estamos nunha fase acelerada. Imos tomando medidas que irán nas vindeiras xuntas de goberno para mercar composteiros comunitarios, individuais e de terraza para seguir expandindo a compostaxe e darlle aínda máis impulso. A verdade é que imos a grande velocidade porque en setembro de 2015 dixemos que o obxectivo para finais de mandato era ter aplicada a compostaxe ou en proceso para 100.000 persoas, e imos superar esa cifra”, asegurou Mosquera.\nDúas empresas catalanas, dúas madrileñas e unha…